b'\n_START_ARTICLE_\nMandarina\n_START_SECTION_\nVrste\n_START_PARAGRAPH_\nOriginalna vrsta mandarine (Citrus nobilis) prihaja iz Japonske in Kitajske, a v Sredozemlje so pri\xc5\xa1le prej vrste, ki so doma v Indoneziji in Indiji (Citrus reticulata). Sicer gre bolj za zemljepisno razdelitev, saj ni bistvenih razlik med tema vrstama, kar potrjuje odpornost rastline skozi stoletja. Danes poznamo desetine vrst, ki so pa le kultivarji, ki jih je \xc4\x8dlovek pridobil s selekcijo in raznimi proizvodnimi metodologijami. _NEWLINE_V Ameriki je  najbolj raz\xc5\xa1irjena vrsta mandarine satsuma ali mikan, ki je pri\xc5\xa1la leta 1876 v ZDA iz  Japonske. Razen pokrajine na Kju\xc5\xa1u, poznamo danes tudi mesto Satsuma v Alabami (ZDA), ki je dobilo ime prav po tem sadu. Na Siciliji se poleg satsume goji tudi avana ali patern\xc3\xb2._NEWLINE_Angle\xc5\xbei in Ameri\xc4\x8dani ne uporabljajo samo izraza mandarina, pa\xc4\x8d pa tudi in predvsem tangerine, kar daje razumeti, da so jim ga sprva dova\xc5\xbeali iz Sredozemlja. Praviloma pa sta to dve varieteti.  Prava mandarina je svetlo oran\xc5\xbene barve in pecelj je v rahli vdolbinici. Tangerine je kri\xc5\xbeanec mandarine s pomaran\xc4\x8do, zato ima mo\xc4\x8dno obarvan, skoraj rde\xc4\x8d olupek in pri peclju je rahlo vzbo\xc4\x8dena (kakor limona); listi so \xc5\xa1ir\xc5\xa1i._NEWLINE_Nekateri strokovnjaki, posebno ameri\xc5\xa1ki, pri\xc5\xa1tevajo tudi klementine med mandarine, vendar je vpra\xc5\xa1anje sporno. Tudi klementine so namre\xc4\x8d kri\xc5\xbeanci med mandarino in grenko pomaran\xc4\x8do, kar bi jih lahko uvr\xc5\xa1\xc4\x8dalo z isto pravico celo med pomaran\xc4\x8de. Upravi\xc4\x8deno se tudi postavlja vpra\xc5\xa1anje o zdru\xc5\xbeitvi tangerin in klementin v isto vrsto. Trenutno je tangerine splo\xc5\xa1no sprejeta kot varieteta mandarine, klementina se pa obravnava \xc5\xbee kot vrsta. Dejansko je slednja pokazala tako obstojne lastnosti, da se \xc5\xbee dolgo smatra za samostojno vrsto, enakovredno na primer ro\xc5\xbenati grenivki ali limeti. Dokon\xc4\x8dna klasifikacija pa \xc5\xa1e ni bila dolo\xc4\x8dena.\n_START_SECTION_\nOpis\n_START_PARAGRAPH_\nMandarina je ve\xc4\x8dji grm, visok malo ve\xc4\x8d kot dva metra, \xc4\x8deprav nekatere vrste dose\xc5\xbeejo 4 metre. Listi so majhni in mo\xc4\x8dno di\xc5\xa1e\xc4\x8di. Plodovi so nekoliko splo\xc5\xa1\xc4\x8deni pri peclju in se zelo lahko odstranijo od veje. Olupek je tanek in di\xc5\xa1e\xc4\x8d; spu\xc5\xbevasta plast pod njim (albedo), ki pri nekaterih vrstah drugih citrusov lahko dose\xc5\xbee ve\xc4\x8d kot centimeter debeline, je pri mandarini neznatna in zred\xc4\x8dena, kar dovoljuje enostavno in hitro lupljenje sade\xc5\xbea. Ve\xc4\x8dkrat olupek celo odstopi od krhljev \xc5\xa1e pred branjem, kar da ve\xc4\x8djim mandarinam videz, da so \xc2\xbbzme\xc4\x8dkane\xc2\xab. Krhlji se med seboj z lahkoto lo\xc4\x8dijo, so svetlo oran\xc5\xbene barve, zelo so\xc4\x8dni in sladki. Sadje se uporablja sve\xc5\xbee ali za predelavo v marmelade in kandirano sadje. Iz olupkov se pridobiva esen\xc4\x8dno olje, ki je prijetno di\xc5\xa1e\xc4\x8da teko\xc4\x8dina \xc5\xbeivo rumene barve, rahlo fluorescentna. Kemijsko je prete\xc5\xbeno d-limonin in se da ponarediti z oljem iz celih nezrelih plodov. Odraslo drevo da 400 do 600 sade\xc5\xbeev.\n_START_SECTION_\nIme\n_START_PARAGRAPH_\nDanes se povsod po svetu uporablja ali vsaj pozna izraz mandarina, a sam izvor tega imena je zelo zanimiv. Ko se je leta 1828 to sadje prvi\xc4\x8d pojavilo v Sredozemlju, so ga za\xc4\x8deli tako imenovati zaradi njegovega kitajskega porekla. Bilo je namre\xc4\x8d splo\xc5\xa1no znano, da so bili mandarini kitajski veljaki, zato naj bi nosili isto ime ti novi kitajski sade\xc5\xbei plemenite vrste in sorazmerno blede barve. Ime, ki je bilo sprva skoraj v posmeh, se je oprijelo z veliko lahkoto.'